চাইল্ডস প্লে (ওয়েবসাইট)

চাইল্ডস প্লে (ইংরেজি: Childs Play) ছিল ডার্কনেটে চালু থাকা একটি অবৈধ ওয়েবসাইট, যেখানে শিশুদের যৌন নির্যাতনের ভিডিও ও ছবি ভাগাভাগি করা হতো। সাইটটি ২০০৬ সালের এপ্রিল থেকে ২০১৭ সালের সেপ্টেম্বর পর্যন্ত চালু ছিল এবং এটি তৎকালীন সক্রিয় শিশু যৌন নির্যাতন সংক্রান্ত বিষয়বস্তুর দিক থেকে ডার্কনেটের সবচেয়ে বড় ওয়েবসাইট ছিল।  সাইটটি টর নেটওয়ার্কের “হিডেন সার্ভিস” হিসেবে চালানো হতো, যার ফলে সাইটের অবস্থান ও পরিচালকদের সনাক্ত করা কঠিন হয়ে পড়ে। নির্মাণের পর প্রথম ছয় মাস সাইটটি পরিচালনা করতেন কানাডার অন্টারিওর নর্থ বে শহরের বাসিন্দা বেঞ্জামিন ফকনার। তবে ছয় মাস পর যুক্তরাষ্ট্রের স্বদেশ নিরাপত্তা বিভাগ তাকে গ্রেপ্তার করে।

এরপর পরবর্তী প্রায় এগারো মাস সাইটটির পুরো নিয়ন্ত্রণ রাখে অস্ট্রেলিয়ার কুইন্সল্যান্ড পুলিশ বাহিনীর টাস্ক ফোর্স আর্গোস। তারা “অপারেশন আর্টেমিস” নামে একটি বিশেষ অভিযানের অংশ হিসেবে সাইটটি চালাতে থাকে, যাতে অপরাধীদের শনাক্ত করা যায়।

 পুলিশের সমালোচনা 
ওয়েবসাইটটি অস্ট্রেলিয়ার পুলিশ টানা প্রায় ১১ মাস ধরে পরিচালনা করেছিল। এই সময় তাদেরকে সাইটের মালিক ওয়ারহেড (যা ছিল ফকনারের ছদ্মনাম) হিসেবে পরিচয় দিতে হয়। এটি করা হয় ব্যবহারকারীদের বুঝানোর জন্য যে, সাইটটি পুলিশের নিয়ন্ত্রণে যায়নি বা বিপদে পড়েনি। এই কারণে পুলিশ সদস্যদের নিয়মিতভাবে শিশুদের যৌন নির্যাতনের ছবি পোস্ট করতেও বাধ্য হতে হয়েছিল বলে দাবি করা হয়। নরওয়ের জাতিসংঘ শিশু তহবিলের (ইউনিসেফ) আইনি উপদেষ্টা ইভার স্টক্কারেইত বলেন যে, পুলিশের উদ্দেশ্য দীর্ঘমেয়াদে নতুন অপরাধ প্রতিরোধ করা হলেও এটি “জাতিসংঘের শিশু অধিকার সনদের সুস্পষ্ট লঙ্ঘন”। অ্যামনেস্টি ইন্টারন্যাশনালও এই পদক্ষেপের সমালোচনা করে এটিকে “মানবাধিকার আইনের অধীনে অগ্রহণযোগ্য” বলে উল্লেখ করে। অন্যদিকে শিশু যৌনবৃত্তি, শিশু পর্নোগ্রাফি ও যৌন উদ্দেশ্যে শিশুর পাচার প্রতিরোধ নিয়ে কাজ করা "ইসপ্যাট" টাস্ক ফোর্স আর্গোস কর্তৃক গৃহীত পদক্ষেপকে সমর্থন জানায়।

ইয়র্ক বিশ্ববিদ্যালয়ের অপরাধ-বিষয়ক অধ্যাপক জেমস শেপটিকি সমালোচনা করে বলেন, ওয়েবসাইটটিকে তার মূল ইউরোপীয় সার্ভার থেকে অস্ট্রেলিয়ায় স্থানান্তর করা ছিল এক ধরনের “আইনি সুবিধা গ্রহণ” (জুরিসডিকশন শপিং)। তার মতে, অস্ট্রেলিয়ার তুলনামূলকভাবে অনুকূল আইনি কাঠামোর কারণেই সাইটটিকে ওইভাবে চালু রাখা সম্ভব হয়েছিল।

 সাজা ও দণ্ড 
ওয়েবসাইটটির নিয়ন্ত্রণ গ্রহণ এবং এর থেকে তথ্য সংগ্রহের পর কয়েকজনকে গ্রেপ্তার ও দণ্ডিত করা হয়।

বেঞ্জামিন ফকনার ও তার সহযোগী প্যাট্রিক ফাল্টকে ২০১৬ সালের অক্টোবরে ভার্জিনিয়ায় গ্রেপ্তার করা হয়। গ্রেপ্তারের দুই দিন আগে তারা চার বছর বয়সী একজন মেয়েকে ধর্ষণ করেছিল। প্যাট্রিক ফাল্ট ছিল “দ্য গিফটবক্স এক্সচেইঞ্জ" নামের আরেকটি ডার্কনেট শিশু শোষণ ও যৌন নির্যাতন সংক্রান্ত সাইটের প্রশাসক, যা ২০১৬ সালের নভেম্বর মাসে বন্ধ করা হয়। মেয়েটিকে ধর্ষণের অপরাধে উভয়কে আজীবন কারাদণ্ড দেওয়া হয়। এছাড়াও শিশু নির্যাতন ও যৌন নিপীড়নে জড়িত থাকার জন্য উভয়কে ৩৫ বছরের অতিরিক্ত কারাদণ্ড দেওয়া হয়।

ফ্লোরিডার মিডলবার্গের এন্ড্রু আর. লেসলি শিশু নির্যাতনে জড়িত থাকার অভিযোগে ৩০ বছরের কারাদণ্ড পান। তিনি দ্য গিফটবক্স এক্সচেইঞ্জের নামক ওয়েবসাইটের একজন ভিআইপি সদস্য ছিলেন। লেসলি আরো একটি ডার্কনেট শিশু নির্যাতনমূলক সাইট পরিচালনা করতেন বলে স্বীকার করেন, যেখানে ছোট শিশুদের উপর কঠোর সহিংস যৌন নির্যাতনের ভিডিও দেখানো হতো। ২০১৮ সালের মার্চ মাসে তাকে শিশু যৌন নির্যাতন এবং শিশু যৌন নির্যাতন বিষয়ক ভিডিও তৈরি করার জন্য অতিরিক্ত ৬০ বছরের কারাদণ্ড দেওয়া হয়।

উইসকনসিনের ব্রেট এ. বেডুসেক শিশু নির্যাতনে জড়িত থাকা এবং পূর্বে একই ধরনের অপরাধে নজরদারিতে থাকা শর্ত লঙ্ঘনের জন্য ২০ বছরের কারাদণ্ড পান। উপরের চারজন দোষীর সকলকে অতিরিক্ত আজীবন নজরদারিতে থাকার শাস্তিও দেওয়া হয়।

সাইটের প্রশাসক ২১ বছর বয়সী কানাড়ীয় যুবক টাইলার ডেভিড ওয়াকার ২০১৭ সালের মার্চে এই মামলায় প্রথম গ্রেপ্তার হন এবং তাকে ৫ বছরের কারাদণ্ড দেওয়া হয়।

রবার্ট জিটজেলস্পারগার নামে ওয়েবসাইটটির একজন ব্যবহারকারীকেও আটক করা হয়, যিনি সিডনিতে একজন বিজ্ঞানের শিক্ষক ছিলেন। তাকে দুইটি পৃথক অপরাধে ১৮ মাস ও ১২ মাসের কারাদণ্ডে দণ্ডিত করা হয়।  

 মিডিয়ায় উপস্থাপন 
২০১৯ সালের নভেম্বরে কানাডীয় সংবাদ সংস্থা সিবিসি নরওয়ের ভিজির সহযোগিতায় একটি ছয় পর্বের পডকাস্ট প্রকাশ করে। পডকাস্টির শিরোনাম ছিল 'হান্টিং ওয়ারহেড' (ওয়ারহেড শিকার)। এটি ছিল একটি ছয় পর্বের পডকাস্ট, যেখানে ভিজি সাংবাদিক হাকন হোয়ডাল এবং একজন নরওয়েজীয় কম্পিউটার নিরাপত্তা বিশেষজ্ঞের মাধ্যমে ডার্কনেটে শিশু যৌন নির্যাতন নেটওয়ার্ক সম্পর্ক একটি বিস্তারিত তদন্ত প্রতিবেদন উপস্থাপন করা হয়। এই ছয় পর্ব জুড়ে সিবিসি নিউজের সাংবাদিক ডিমন ফেয়ার্লেস বেঞ্জামিন ফকনারের পটভূমি এবং তাকে গ্রেপ্তারে সহায়ক ঘটনাবলির ধারাকে বিশ্লেষণ করেছেন।

 তথ্যসূত্র 

বিষয়শ্রেণী:ওয়েবসাইট
বিষয়শ্রেণী:পর্নোগ্রাফিক চলচ্চিত্র
বিষয়শ্রেণী:শিশু পতিতাবৃত্তি
বিষয়শ্রেণী:শিশু নির্যাতন
বিষয়শ্রেণী:২০১৭-এ বিলুপ্ত ইন্টারনেট সম্পত্তি
বিষয়শ্রেণী:২০১৬-এ প্রতিষ্ঠিত ইন্টারনেট সম্পত্তি
বিষয়শ্রেণী:শক সাইট
বিষয়শ্রেণী:আন্ডারগ্রাউন্ড সংস্কৃতি